b'\n_START_ARTICLE_\nPeter og de tolv apostlers gjerninger\n_START_PARAGRAPH_\nPeter og de tolv apostlers gjerninger er et apokryfisk skrift fra oldkirken, sannsynligvis skrevet p\xc3\xa5 gresk en gang mellom \xc3\xa5r 100-350, men bare kjent gjennom et koptisk-spr\xc3\xa5klig h\xc3\xa5ndskrift fra 300- eller 400-tallet som ble funnet blant Nag Hammadi-skriftene (VI, 1) i 1945. Det tilh\xc3\xb8rer de apokryfe apostelgjerningene, en sjanger som skildrer de kristne apostlenes liv og gjerningene i tiden etter det som skildres i Bibelens skrift Apostlenes gjerninger._NEWLINE_Handlingen i fortellingen framst\xc3\xa5r som en slags allegori med elementer fra visjonslitteraturen. Apostlene legger ut p\xc3\xa5 en sj\xc3\xb8reise og kommer til byen Bosted. Her m\xc3\xb8ter de en perleselger kalt Litargoel. Teksten ser ut til \xc3\xa5 ta utgangspunkt i Jesu lignelser og annet fortellingsstoff fra de nytestamentlige evangeliene, men utvikler dette i en s\xc3\xa6regen retning. Det er elementer i fortellingen som tyder p\xc3\xa5 at teksten stammer fra et gnostisk milj\xc3\xb8, men det er uenighet om dette blant forskere._NEWLINE_Teksten er oversatt til norsk i antologien Tidligkristne apokryfer, 2011.'